b'\n_START_ARTICLE_\nCelinski pokal v smu\xc4\x8darskih skokih\n_START_PARAGRAPH_\nCelinski pokal (tudi Kontinentalni pokal) je tekmovanje v smu\xc4\x8darskih skokih, ki ga organizira zveza FIS od leta 1991. Je drugo najvi\xc5\xa1je tekmovanje, po udele\xc5\xbebi je vi\xc5\xa1je le svetovni pokal. V tem pokalu po navadi nastopajo mladinci ali skakalci, ki se borijo za vstopnico za svetovni pokal. Nekateri skakalci se med sezono izmenjujejo v obeh pokalih, potnike v vi\xc5\xa1jo ligo skakanja pa se dolo\xc4\x8di po posameznih periodah. V mo\xc5\xa1ki konkurenci je rekorder Stefan Thurnbichler s tremi skupnimi zmagami, edina slovenska skakalca s skupno zmago sta Rok Zima in An\xc5\xbee Semeni\xc4\x8d. V \xc5\xbeenski konkurenci, ki poteka od sezone 2004/05, je najuspe\xc5\xa1nej\xc5\xa1a Anette Sagen s petimi zaporednimi zmagami. Kontinentalni pokal za \xc5\xbeenske je bil najvi\xc5\xa1je tekmovanje do sezone 2011/12, ko se je za\xc4\x8del svetovni pokal tudi v \xc5\xbeenski konkurenci.'